
Bebrina,  15. srpnja 2026. godine

OBRAZLOŽENJE POLUGODIŠNJEG IZVJEŠTAJA O IZVRŠENJU
FINANCIJSKOG PLANA ZA RAZDOBLJE OD 01.01.2026. DO 30.06.2026.

1. Uvod
Financijski plan Osnovne škole Antun Matija Reljković (dalje u tekstu škole) za razdoblje 2026.-2028. godine izrađen je prema metodologiji propisanoj Zakonom o proračunu („Narodne novine“, br. 144/21), prema Odluci o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva na području Brodsko – posavske županije, Uputama za izradu proračuna upravnih tijela i proračunskih korisnika proračuna Brodsko – posavske županije za razdoblje 2026. – 2028. te prema Pravilniku o proračunskom računovodstvu i računskom planu (NN 158/23, 154/24).
Polugodišnji izvještaj o izvršenju financijskog plana za razdoblje od 01.01.2026. do 30.06.2026. godine napravljen je prema Zakonu o proračunu (NN 144/21) sukladno člancima 81. do 86. i prema Pravilniku o polugodišnjem i godišnjem izvještaju o izvršenju proračuna i financijskih planova (NN 85/23) koji detaljno propisuje izgled, sadržaj, obveznike primjene, načine i rokove podnošenja godišnjih i polugodišnjih izvještaja o izvršenju financijskih planova. Izrada financijskog plana, a shodno tome i polugodišnjeg izvještaja o izvršenju financijskog plana zasniva se na proračunskim načelima zakonitosti, ispravnosti, točnosti, uravnoteženosti, načela jedne godine i transparentnosti.
Polugodišnji izvještaj o izvršenju financijskog plana za razdoblje od 01.01.2026. do 30.06.2026. godine prati ostvarenje planiranih pozicija prihoda, primitaka, rashoda, izdataka, viškova i manjkova unutar prve polovice 2026. godine. 
Temeljem članka 30. Pravilnika o polugodišnjem i godišnjem izvještaju o izvršenju proračuna i financijskih planova, Polugodišnji izvještaj o izvršenju financijskog plana proračunskog korisnika Osnovne škole Antun Matija Reljković sadrži:
1. Opći dio
2. Posebni dio
3. Obrazloženje 
4. Posebne izvještaje.






2. Obrazloženje općeg dijela Polugodišnjeg izvještaja o izvršenju financijskog plana za razdoblje od 01.01.2026. do 30.06.2026. godine

Opći dio Polugodišnjeg izvještaja o izvršenju financijskog plana za razdoblje od 01.01.2026. do 30.06.2026. godine sastoji se od: 
A. Sažetka računa prihoda i rashoda i računa financiranja
B. Računa prihoda i rashoda prema ekonomskoj klasifikaciji
C. Računa prihoda i rashoda prema izvorima financiranja
D. Računa rashoda prema funkcijskoj klasifikaciji

A. Sažetak računa prihoda i rashoda i računa financiranja
Sažetak Računa prihoda i rashoda sastavljen je prema ekonomskoj klasifikaciji na razini razreda. Promatrajući indeks izvršenja uočava se realizacija prihoda 11% više u odnosu na isto razdoblje prethodne godine, te je ostvareno 52% planiranih prihoda prema financijskom planu za 2026. godinu što potvrđuje da se proračunskim sredstvima raspolaže odgovorno i učinkovito, u skladu s načelima dobrog financijskog upravljanja. Razlog povećanja prihoda u odnosu na prethodno razdoblje je porast prihoda za plaće pomoćnica u nastavi (u prvoj polovici prethodne godine škola je imala zaposlenu jednu pomoćnicu u nastavi, a sada ima 2),  rast plaća zaposlenih (povećanje osnovice od 3% od veljače 2025. godine i ponovno 3% od rujna 2025. te od travnja 2026. godine), više materijalnih prava koja su ostvarena u 2026. godini (u promatranom razdoblju 2025. godine bila je isplata jedne jubilarne nagrade, a u promatranom razdoblju 2026. godine četiri).
Uvidom u sažetak Računa financiranja vidljivo je da Škola na godišnjoj razini nema planiranih niti izvršenih primitaka i izdataka. Zbog toga se u nastavku općeg dijela Polugodišnjeg izvještaja o izvršenju Financijskog plana za razdoblje od 1. 1.2026. do 30. 6. 2026. godine Račun financiranja neće prikazivati prema ekonomskoj i funkcijskoj klasifikaciji te izvorima financiranja.
Financijskim planom predviđen je raspored viška iz prethodnih godina od 3.149,34 eura. Stopa realizacije u izvještajnom razdoblju iznosi 86%, odnosno utrošeno je 2.711,97 eura. Sredstva su namjenski utrošena na projekt „Kreativnost na dar“ (1.120,19 eura), nabavu psihodijagnostičkih testova (981,00 eura), za „Preventivni program“ (261,90 eura), za nabavu knjižnične građe 140,73 eura. Odlukom o raspodjeli rezultata anuliran je manjak nefinancijske imovine u iznosu 208,15 eura zbog kupnje knjiga za školsku knjižnicu u 2025. godini. 





B. Račun prihoda i rashoda prema ekonomskoj klasifikaciji
Ukupni prihodi škole sastoje se od prihoda poslovanja i prenesenog rezultata, te su 11% veći nego u istom razdoblju prethodne godine, a u odnosu na Financijski plan za 2026. izvršeni su onako kako je financijskim planom i predviđeno, odnosno na 52% financijskog plana. Promatra li se izvršenje plana na razini podskupine može se izdvojiti nekoliko prihoda kojima se škola financira: 
· Podskupina 636 Pomoći proračunskim korisnicima iz proračuna koji im nije nadležan odnosi se na prihode iz Ministarstva znanosti i obrazovanja za plaće i materijalna prava zaposlenih, ostale prihode iz Ministarstva (financiranje udžbenika za učenike, nabava lektire, financiranje učeničke prehrane, financiranje opskrbe školskih ustanova besplatnim zalihama menstrualnih higijenskih potrepština, financiranje nabave materijala za rad školskog psihologa, financiranje prijevoza učenika s teškoćama, financiranje projekata itd. Pomoći su izvršene 9% više u odnosu na isti period prošle godine. Razlog porasta je rast plaća zaposlenih u školi (povećanje osnovice od veljače 2025., zatim ponovno od rujna 2025. te od travnja 2026. godine – osnovica je narasla sa dotadašnjih 947,18 na 1.015,00 eura). Što se tiče izvršenja u odnosu na financijski plan za 2025. prihodi su izvršeni 52%, odnosno u skladu s promatranim razdobljem.
· Podskupina 634 Pomoći od izvanproračunskih korisnika evidentirani su namjenski prihodi za financiranje bruto plaća i naknada za pripravnički staž. Tijekom 2025. godine ta su se sredstva koristila do rujna, do kada je u školi radio pripravnik na radnom mjestu pedagoga. S obzirom na to da škola trenutačno nema aktivnih pripravničkih ugovora, za 2026. godinu na ovoj stavci nisu planirani prihodi. Unatoč tome, škola i dalje zadržava iskazanu potrebu za stručnim osposobljavanjem novih kadrova, ako se za to pojavi prilika, a uz prethodno odobrenje nadležnog ministarstva. 
· Podskupina 639 Prijenosi između proračunskih korisnika istog proračuna odnose se na realizaciju projekata „Školska shema“, „Medni dan“ i „S osmijehom u školu 7“. Na ovoj stavci ostvaren je rast prihoda od 80% u odnosu na isto razdoblje prethodne godine. Povećanje je rezultat zapošljavanja druge pomoćnice u nastavi, čime je njihov broj udvostručen u odnosu na prošlu godinu.
· Podskupina 652 Prihodi po posebnim propisima odnose  odnosi se na uplate učenika za fotografiranje, kino ulaznice, predstave, osiguranje, uplate učitelja za školsku užinu, naknade za oštećene udžbenike te uplate zaposlenika za Multisport karticu. Ova kartica omogućava zaposlenicima škole povoljnije korištenje sportskih i rekreativnih sadržaja.
· Podskupina 661 Prihodi od prodaje proizvoda i roba odnose na vlastite prihode škole od najma stana, školskog prostora i zemljišta te prodaje električne energije HEP-u. Prihodi su na nešto nižoj razini nego prethodne godine jer je školska solarna elektrana proizvela manje viškova električne energije. 
· Podskupina 663 Donacije od pravnih i fizičkih osoba izvan općeg proračuna odnose se na donacije putničkih agencija ili pravnih osoba. Škola u prvoj polovici 2026. godine nije imala donacija. 
· Podskupina 671 Prihodi iz proračuna odnose se na financiranje redovite djelatnosti škole od strane osnivača, Brodsko-posavske županije. Odstupanje u odnosu na prethodno razdoblje proizlazi iz činjenice da osnivač sufinancira cca 20% bruto plaće i naknada za pomoćnike u nastavi - povećanje sredstava rezultat je zapošljavanja druge pomoćnice u nastavi, što je utjecalo na rast udjela koji sufinancira. Dodatni razlog rasta prihoda je opći val poskupljenja i inflacija na tržištu, što je posljedično dovelo do viših troškova usluga i materijala. Ujedno, unutar ove stavke evidentiran je i novi trošak goriva, redovitog održavanja i popravka dostavnog vozila, koje je škola nabavila u rujnu 2025. godine za potrebe dostave hrane učenicima u područnim školama.
Skupina 92 odnosno planirani viškovi, odnose se na preneseni višak prihoda poslovanja iz prethodnih godina, koji između ostalih, uključuju i viškove u okviru vlastitih prihoda. Budući da su tekući vlastiti prihodi nedostatni za veća kapitalna ulaganja na godišnjoj razini, škola planiranim prenošenjem sredstava kroz dulje razdoblje stvara financijski prostor za nabavu veće opreme. 
U strukturi ukupnih rashoda  najveći udio odnosi se na rashode za zaposlene, koji su izvršeni u iznosu od 759.104,95 eura, što predstavlja 94% plana u odnosu na isto razdoblje prethodne godine. Iako je u izvršenju polugodišnjeg izvještaja prethodne godine bilo uvršteno 7 plaća, zbog promjena u metodologiji knjiženja te ukidanja kontinuiranih rashoda, a u sadašnjem izvješću 6 plaća, postotak izvršenja je neznatno manji zbog rasta osnovice za izračun plaća koje je dovelo do povećanja ukupnih rashoda za zaposlene. Indeks izvršenja u odnosu na financijski plan za 2026. godinu iznosi uravnoteženih 52% na polovici proračunskog razdoblja, što ukazuje na visoku točnost planiranja. Ostali rashodi za zaposlene (Skupina 312) bilježe povećanje od 6% zbog veće dinamike isplate jubilarnih nagrada. 
Materijalni rashodi izvršeni su u iznosu od 91.163,52 eura, odnosno 99% u odnosu na isto razdoblje prethodne godine, odnos 51% u odnosu na financijski plan. Unutar ove skupine uočavaju se sljedeća kretanja po pojedinim stavkama:
· Naknade troškova zaposlenima (Skupina 321): Unutar ove stavke vidljivo je značajno odstupanje na poziciji Službena putovanja (3211), gdje izvršenje iznosi 214,40% u odnosu na prethodnu godinu, što je izravna posljedica realizacije intenzivnijeg programa terenske nastave i izvanučioničkih aktivnosti. Povećan broj jednodnevnih posjeta udaljenijim odredištima omogućio je učenicima neposredno učenje kroz istraživački rad na terenu. Povećan angažman nastavnog osoblja na ovim aktivnostima rezultirao je zakonskim ostvarivanjem prava na dnevnice. Paralelno, sredstva su uložena u intenzivnije stručno usavršavanje učitelja, čime je uspješno podignuta razina pedagoškog standarda i stručnih kompetencija unutar ustanove.
· Rashodi za materijal i energiju (Skupina 322): Iznose 42.365,52 EUR (51% ukupnog plana). Porast rashoda uzrokovan je poskupljenjem električne energije te novom stavkom proračuna: troškom goriva za vozilo kojim se prevozi školska užina u šest područnih škola. Pozitivan utjecaj solarne elektrane djelomično je ublažio rast cijena energenata, no ukupni su rashodi ipak uvećani zbog navedenih faktora.
· Rashodi za usluge (Skupina 323): Izvršeni su 12% više u odnosu na isto razdoblje prethodne godine. Ovo povećanje rashoda izravna je posljedica rasta cijena na tržištu, pri čemu se ističu Intelektualne i osobne usluge (3237) s izvršenjem od 152,00% te Računalne usluge (3238) zbog poskupljenja usluge mjesečnog održavanja programske opreme za 25%. Nadalje, zbog nabavke vozila odnosno nove stavke troška koji se tiču registracije, popravaka te redovitog servisa vozila također je došlo do rasta troškova. U promatranom razdoblju škola je izdvojila 856,32 eura za prethodno navedene stavke za vozilo, Uz to, Osnivač je platio popravak vozila u siječnu tekuće godine u iznosu od 698,71 euro.  
· Ostali nespomenuti rashodi poslovanja (Skupina 329): Izvršeni su u iznosu od 4.076,32 EUR (139,59% u odnosu na prošlogodišnje razdoblje). U ovoj skupini bilježi se visoka realizacija troškova Članarina (3294) koja iznosi 126,47% od plana zbog rasta članarina. Škola je član Hrvatske zajednice osnovnih škola, Hrvatske udruge ravnatelja osnovnih škola, Udruge tajnika I računovođa u školstvu te Hrvatskog saveza učeničkih zadruga. Nadalje, bilježi se rast rashoda u skupini ostalih nespomenutih troškova, što je izravna posljedica nabave materijala, ukrasa i ostale opreme nužne za održavanje svečane proslave Dana škole u travnju 2026. godine.
· Financijski rashodi (Skupina 343): Realizirani su u iznosu od 24,95 eura. Navedeni rashodi odnose se na zatezne kamate proizašle iz plaćanja računa za školsku prehranu izvan valute. Do kašnjenja u podmirivanju obveza došlo je zbog dinamike doznačavanja namjenskih sredstava za školsku kuhinju.
· Proračunska skupina 37 Naknade građanima i kućanstvima: Do sada je po ovoj osnovi isplaćeno 484,86 EUR, odnosno 3,59% od ukupno planiranog iznosa. Razlog prividno male realizacije leži u tome što glavne isplate tek slijede. Riječ je o financiranju prijevoza učenika i kupnji radnih udžbenika za školsku godinu 2026./2027., koji se u proračunu aktiviraju tek krajem ljeta, prije početka škole.
· Ostali rashodi (Skupina 38): Tekuće donacije (Skupina 381) izvršene su u iznosu od 480,60 EUR, što predstavlja stabilno i planirano izvršenje od 100%, a odnosi se na opskrbu školskih ustanova besplatnim zalihama menstrualnih higijenskih potrepština za djevojčice. 
· Rashodi za nabavu nefinancijske imovine (Klasa 4): Za nabavu nefinancijske imovine utrošeno je 140,73 EUR, što predstavlja 3,24% izvršenja plana. Sredstva su u potpunosti usmjerena na nabavu knjiga i stručne literature (Skupina 424). Stavke za nabavu postrojenja, opreme i prijevoznih sredstava u promatranom razdoblju ne bilježe financijsko izvršenje.


C. Račun prihoda i rashoda prema izvorima financiranja
Račun prihoda i rashoda prema izvorima financiranja analizira izvršenje prihoda i rashoda prema izvorima financiranja u odnosu na godišnji financijski plan. 
Uvidom u indeks izvršenja nema značajnih odstupanja niti od financijskog plana, niti u odnosu na isto razdoblje prethodne godine. 
Eventualno odstupanje može se uočiti kod Projekta „S osmijehom u školi 7“ koji se odnosi na pomoćnike u nastavi iz razloga što u promatranom razdoblju škola ima jednu pomoćnicu više nego prethodne godine. 
Što se tiče rashoda, nema značajnijih odstupanja.  

[bookmark: _GoBack]

D. Račun rashoda prema funkcijskoj klasifikacija
Opći dio Polugodišnjeg izvještaja o izvršenju plana sadrži i Račun rashoda prema funkcijskoj klasifikaciji u kojem su iskazani rashodi poslovanja i rashodi za nabavu nefinancijske imovine razvrstani prema njihovoj namjeni, a iskazani prema propisanoj funkciji. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom. 
Poslovanje škole strukturirano je kroz dvije ključne funkcije: glavnu i dopunsku. Glavna funkcija obuhvaća 0912 – Osnovno obrazovanje, koja iskazuje ukupne rashode poslovanja (razred 3) i rashode za nabavu nefinancijske imovine (razred 4). Od tog se iznosa izuzima dopunska funkcija 096 – Dodatne usluge u obrazovanju, unutar koje se zasebno prate rashodi poslovanja (razred 3) namijenjeni financiranju prehrane učenika. 

3. Račun financiranja
U Računu financiranja nisu planirani niti izvršeni primici od financijske imovine i zaduživanja te izdaci za financijsku imovinu i za otplatu kredita i zajmova pa stoga Račun financiranja prema proračunskim klasifikacijama nije sastavljan.


4. Obrazloženje posebnog dijela Polugodišnjeg izvještaja o izvršenju financijskog plana za razdoblje od 01.01.2026. do 30.06.2026.
Posebni dio Polugodišnjeg izvještaja o izvršenju Financijskog plana za razdoblje od 01.01.2026. do 30.06.2026. godine sastoji se od izvršenja rashoda i izdataka prema izvorima financiranja i ekonomskoj klasifikaciji koji se raspoređeni u programe koji se sastoje od aktivnosti i projekata. 
Proračunske klasifikacije propisuje Pravilnik o proračunskim klasifikacijama, a u Posebnom dijelu Polugodišnjeg izvještaja primjenjuju se programska i ekonomska klasifikacija te izvori financiranja. 
Škola ima jedan program: 6000 Odgoj i obrazovanje koji je dio glavnog program A05 Obrazovanje, šport i kultura. 
Unutar programa 6000 Odgoj i obrazovanje Škola ima sljedeće aktivnosti i projekte:
· Aktivnost A600002 Osnovno školstvo
· Aktivnost A600006 Financiranje iznad minimalnog standarda-osnovno školstvo
· Aktivnost A600014 Projekt „Školska shema“
· Aktivnost A600027 Projekt „Medni dan“
· Aktivnost A600031 Prehrana za učenike osnovnih škola
· Aktivnost A600038 Projekt „S osmjehom u školu 7“
· Kapitalni projekt  K600003 Ulaganja u osnovne škole

Program 6000 Odgoj i obrazovanje 
Osnovna škola Antun Matija Reljković dio je programa odgoja i obrazovanja unutar koje se ostvaruju aktivnosti i projekti definirani Školskim kurikulumom za svaku školsku godinu. Škola se sastoji od šest područnih škola: PŠ Banovci, PŠ Kaniža, PŠ Stupnički Kuti, PŠ Dubočac, PŠ Šumeće, PŠ Zbjeg i matične škole u Bebrini. Prosječan broj zaposlenih, uključujući učitelje, stručne suradnike te administrativno i tehničko osoblje iznosi šezdeset. U školskoj godini 2025./2026. nastava je organizirana u dvije smjene, ukupan broj učenika u područnim i matičnim školama iznosi 229, a raspodijeljeni su u 22 razredna odjela.   

1. Aktivnost A600002 Osnovno školstvo
Planirana sredstva aktivnosti u naslovu odnose se na sredstva Osnivača koja se koriste za financiranje redovite djelatnosti škole. Osnivač škole je Brodsko-posavska županija. Sredstva su planirana u okviru nadležnog proračuna iz izvora opći prihodi i primici 5.0.111 Decentralizirana sredstva – pomoći izravnanja. U odnosu na financijski plan prethodne godine, podaci iz izvješća upućuju na pozitivan pomak u prihodima od 14 % što je rezultat projiciranog rasta rashoda zbog povećanja troškova vezanih uz održavanje dostavnog vozila (škola je u rujnu 2025. godine nabavila dostavno vozilo za dostavu kuhanih obroka i užina po područnim školama), povećanih rashoda za energiju te zbog rasta redovnih troškova pod utjecajem inflacije. 
Kroz aktivnost Osnovno školstvo ostvareni su sljedeći ciljevi:
· Kontinuirano profesionalno usmjeravanje i edukacija školskog osoblja u svrhu unaprjeđenja  odgojno – obrazovnih standarda.
· Učinkovito upravljanje materijalnim resursima radi osiguravanja stabilnosti i visoke kvalitete ustanove
· Sustavno osiguravanje materijalno – tehničkih uvjeta neophodnih za rad i poslovanje škole
· Aktivno poticanje individualnih sposobnosti i kreativnih izričaja učenika kroz njihovo sudjelovanje na izvannastavnim aktivnostima, natjecanjima, priredbama, projektima i školskim manifestacijama. 

2. Kapitalni projekt K600003 Ulaganja u osnovne škole
Cilj projekta je unaprjeđenje infrastrukturnih i materijalnih uvjeta rada škole, a realizira se uz financijsku potporu nadležnog proračuna – osnivača Brodsko-posavske županije. U prvoj polovici 2026. godine škola nije planirala, niti je ostvarila ikakva kapitalna ulaganja. 

3. Aktivnost A00006 Financiranje iznad minimalnog standarda – osnovno školstvo
Provedbom aktivnosti Financiranje iznad minimalnog standarda ostvaruju se višestruki ciljevi, s obzirom na to da pripadajuće podaktivnosti izravno podupiru i oblikuju viziju i misiju škole. 
U okviru podaktivnosti ostvarivanja vlastitih prihoda realiziraju se ciljevi gospodarske djelatnosti škole poput najma školskog prostora, najma stana i zemljišta te prodaje viškova električne energije. Tako generirana sredstva namjenski se usmjeravaju u podizanje učeničkog standarda. To se postiže nabavom nefinancijske imovine i radnog materijala, čime se izravno unaprjeđuje odgojno – obrazovni proces. 
U prvoj polovici tekuće godine škola je nabavila knjižnične građe u vrijednosti 140,73 eura. Iako raspolaže skromnijim vlastitim prihodima, škola zahvaljujući odgovornom upravljanju i planskom odvajanju sredstava uspješno osigurava budžet za nabavu veće opreme, kao i stabilnost u slučaju izvanrednih troškova.
Sljedeća podaktivnost, u okviru koje se sredstva dobivaju iz Ministarstva znanosti, obrazovanja i mladih, najvećim svojim dijelom obuhvaća financiranje bruto plaća i materijalnih prava svih zaposlenika škole – nastavni, administrativni, tehnički kadar i stručni suradnici te čini glavnu komponentu podaktivnosti. 
Manji iznos rashoda za bruto plaće rezultat je promjene u računovodstvenoj metodologiji. Zbog usklađivanja s novim Pravilnikom o proračunskom računovodstvu, plaća za prosinac 2024. evidentirana je u 2025. godini. To je dovelo do tehničke razlike u troškovima jer prethodno usporedno razdoblje obuhvaća metodološki obuhvat od sedam plaća, a tekuće razdoblje šest.
Drugi dio podaktivnosti odnosi se na pedagoški i socijalni standard:  
1. financiranje nabave udžbenika za učenike čija se realizacija očekuje u kolovozu tekuće godine;
2. nabava psihodijagnostičkih testova nužnih za rad školskog psihologa koja je realizirana u svibnju ove godine - za školsku godinu 2025./2026. školi je dodijeljeno 1.813,63 eura te su sredstva u cijelosti namjenski utrošena;
3. nabava lektirnih naslova za popunjavanje knjižnične građe čija se realizacija očekuje u studenom i prosincu;
4. nabava radnih materijala u okviru projekata – u prosincu prošle godine škola je dobila 1.800,00 eura kroz projekt „Kreativnost na dar“; dio materijala je kupljen, a realizacija ostalih rashoda očekuje se do početka nove školske godine, radi se o projektu koji potiče kreativnost učenika kroz uključivanje u izvannastavne aktivnosti u školi;
5. Nabava materijala u sklopu projekta „Preventivnog programa“ realiziranog u lipnju tekuće godine;
6. Isplata naknade za prijevoz učenika s teškoćama – nadoknada troškova goriva po prijeđenom kilometru za odobreni individualni prijevoz roditelja u iznosu 0,20 eur za put od kuće do škole i natrag;
7. Nabava menstrualnih higijenskih potrepština čiji je cilj osigurati dostupnost menstrualnih higijenskih potrepština učenicama škole – škola u ovoj školskoj godini ima 108 djevojčica te je dobila 480,60 eura, a nabava je realizirana početkom lipnja ove godine. 
Nadalje, u okviru podaktivnosti prihoda za posebne namjene, ostvaruju se sredstva koja se koriste isključivo namjenski. Ona obuhvaćaju financiranje troškova fotografiranja učenika, posjeta kinu ili kazalištu, provođenja izvanučioničke nastave, osiguranje učenika od posljedica nezgodnog slučaja itd. 
Sljedeća podaktivnost obuhvaća rashode za nabavu sitnog inventara i nefinancijske imovine. Ovi se rashodi financiraju iz prihoda ostvarenih na temelju donacija fizičkih i pravnih osoba te kroz prodaju nenfinancijske imovine.

4. Aktivnost A600018 S osmjehom u školu 7
Primarna svrha ove aktivnosti je pružanje potpore uključivanju učenika s teškoćama u razvoju u primjerene programe odgoja i obrazovanja. Time se osigurava njihova uspješnija socijalizacija te podiže opća razina obrazovanja. 
U sklopu ovog projekta škola zapošljava dvije osobe koje pružaju izravnu podršku učenicima s teškoćama u razvoju. Financijski rashodi unutar ove aktivnosti obuhvaćaju bruto plaće i ostala materijalna prava navedenih djelatnika. Porast rashoda u odnosu na prethodnu godinu izravna je posljedica zapošljavanja dodatne pomoćnice u nastavi, čime je uspješno proširen opseg podrške učenicima.

5. Aktivnost A600031 Prehrana za učenike osnovnih škola
Ova je aktivnost usmjerena na osiguravanje besplatne prehrane za sve učenike škole, pri čemu se financijska sredstva namjenski troše na nabavu namirnica za pripremu kuhanih obroka. U školskoj godini 2024./2025. ustanovu su pohađala 234 učenika, dok je u školskoj godini 2025./2026. taj broj iznosio 229 učenika. Cijena financiranja školske užine iznosi 1,33 eura po danu po učeniku. Učenici u matičnoj školi svakodnevno konzumiraju kuhane obroke, dok se u područnim školama, zbog logističkih ograničenja vezanih uz dostavu hrane, izmjenično osiguravaju topli i hladni obroci. 
Sredstva za prehranu učenika namjenski su raspoređena u skladu s praksom iz prethodne godine, unatoč tome što je škola ove školske godine upisala pet učenika manje. Primarni cilj škole ostaje optimalno iskorištavanje dodijeljenih sredstava kroz sustavno mjesečno planiranje i kreiranje dnevnih jelovnika kako bi se osigurali zdravi i nutritivno bogati obroci, maksimalno iskoristila doznačena sredstva  te na minimum sveli povrati u državni proračun, budući da sva neiskorištena sredstva podliježu povratu, odnosno ne mogu biti utrošena u npr. sljedećoj školskoj godini.

6. Aktivnost A600014 Projekt „Školska shema“
Škola aktivno sudjeluje u ovom projektu koji obuhvaća dodjelu besplatnih obroka voća i mlijeka. Primarni ciljevi programa su povećanje unosa svježeg voća u svakodnevnu prehranu učenika te podizanje svijesti o važnosti uravnotežene i zdrave prehrane. 
U školskoj godini 2024./2025. odobrena su namjenska sredstva za 234 učenika u ukupnom iznosu od 3.077,85 eura s uključenim PDV-om, od čega je 1.890,60 eura namijenjeno za školsko mlijeko, a 1.187,25 eura za školsko voće. Zbog rasta cijena mliječnih proizvoda, predviđena sredstva za školsko mlijeko u potpunosti su utrošena već u siječnju 2025. godine. Cijena mlijeka po pakiranju 0,2 L bez PDV-a iznosila je 0,46 eur, dok je u školskoj godini 2023./2024. iznosila 0,36 eur. 
Identična situacija ponovila se i u školskoj godini 2025./2026. Školi je ukupno dodijeljeno 3.084,98 eura s PDV-om, od čega 1.851,47 eur za voće te 1.233,51 eur za mlijeko. Uslijed blago promijenjenih cijena mlijeka (u školskoj godini 2025./2026. je iznosila 0,41 eur), sredstva koja su namijenjena za školsko mlijeko iscrpljena su u veljači 2026. godine, dok su sredstva za školsko voće uspješno raspoređena do kraja školske godine jednako kao i prethodne školske godine.
7. Aktivnost A600027 Projekt „Medni dan“
Škola sudjeluje u ovom projektu, čiji je temeljni cilj od najranije dobi razvijati svijest djece o važnosti konzumacije lokalnih poljoprivrednih proizvoda te ključnoj ulozi pčelarstva u cjelokupnom ekosustavu i poljoprivredi. 
Provedba ove aktivnosti predviđena je za posljednje tromjesečje tekuće godine, odnosno početkom školske godine 2026./2027. Projekt se provodi kroz prigodnu podjelu staklenki meda među učenicima prvih razreda, kako bi se djeci na opipljiv i blizak način približila važnost domaćih pčelinjih proizvoda.

5. Posebni izvještaji

Izvještaj o zaduživanju na domaćem i stranom tržištu novca i kapitala
Osnovna škola Antun Matija Reljković, Bebrina nema zaduženja na domaćem i stranom tržištu u razdoblju od 01.01.2026. do 30.06.2026. godine.

